CELEX: 32016D0339
Language: bg
Date: 2016-03-08 00:00:00
Title: Решение за изпълнение (ЕС) 2016/339 на Комисията от 8 март 2016 година относно хармонизирането на радиочестотната лента 2010—2025 MHz за преносими или мобилни безжични видеовръзки и безжични видеокамери, използвани за подготовка на програми и провеждане на специални събития (нотифицирано под номер С(2016) 1197) (Текст от значение за ЕИП)

10.3.2016   
            
            
               BG
            
            
               Официален вестник на Европейския съюз
            
            
               L 63/5
            
         РЕШЕНИЕ ЗА ИЗПЪЛНЕНИЕ (ЕС) 2016/339 НА КОМИСИЯТА
   от 8 март 2016 година
   относно хармонизирането на радиочестотната лента 2 010—2 025 MHz за преносими или мобилни безжични видеовръзки и безжични видеокамери, използвани за подготовка на програми и провеждане на специални събития
   
      
         (нотифицирано под номер С(2016) 1197)
      
   
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Решение № 676/2002/ЕО на Европейския парламент и на Съвета от 7 март 2002 г. относно регулаторната рамка за политиката на Европейската общност в областта на радиочестотния спектър („Решение за радиочестотния спектър“) (1), и по-специално член 4, параграф 3 от него,
   като има предвид, че:
   
               (1)
            
            
               Използването на радиочестотните ленти 1 900—1 980 MHz, 2 010—2 025 MHz и 2 110—2 170 MHz (наричани заедно „обхват 2 GHz“) се координира съгласно Решение № 128/1999/ЕО на Европейския парламент и на Съвета (2). Срокът на прилагане на това решение изтече на 22 януари 2003 г., но държавите членки продължават да използват този спектър по хармонизиран начин.
            
         
               (2)
            
            
               Използването на сдвоените ленти 1 920—1 980 MHz и 2 110—2 170 MHz („сдвоени ленти в наземния обхват 2 GHz“) бе впоследствие хармонизирано с Решение за изпълнение 2012/688/ЕС на Комисията (3) в съответствие с технологичното развитие и принципите на неутралност на технологиите и услугите.
            
         
               (3)
            
            
               Несдвоената част в наземния обхват 2 GHz, която засяга радиочестотните ленти 1 900—1 920 MHz и 2 010—2 025 MHz, които са били назначени на операторите на мобилни мрежи в Съюза, остава неизползвана от мобилните мрежи в продължение на повече от десет години в повечето държави членки, в резултат на което ценен радиочестотен спектър не се оползотворява достатъчно. Това недостатъчно оползотворяване е основание за нови мерки за хармонизация, за да се гарантира, че спектърът се използва ефикасно и ефективно в съответствие с целите на многогодишната програма за политиката в областта на радиочестотния спектър (RSPP) (4). Тези мерки търсят по-специално да освободят достатъчно радиочестотен спектър с оглед подпомагане на услугите по подготовка на програми и провеждане на специални събития (PMSE), в съответствие с целите, свързани с вътрешния пазар и достъпа до култура, и за развитие на услугите по гражданска защита и оказване на помощ при бедствия (PPDR).
            
         
               (4)
            
            
               В отговор на мандата на Комисията, предоставен ѝ през 2011 г. съгласно член 4, параграф 2 от Решение № 676/2002/ЕО във връзка с техническите условия на вариантите за хармонизиране на радиочестотния спектър за безжични радиомикрофони и безжични видеокамери (5), Европейската конференция по пощи и далекосъобщения (CEPT) представи своя доклад № 51 (6), в който радиочестотната лента 2 010—2 025 MHz и други радиочестотни ленти се посочват като възможен нов спектър за безжичните видеокамери и видеовръзки, при условие че това бъде проучено допълнително. Съответно през октомври 2012 г. (7) Комисията предостави допълнителен мандат на CEPT за проучване на хармонизираните технически условия, приложими към радиочестотните ленти 1 900—1 920 MHz и 2 010—2 025 MHz в ЕС. В резултат на това на 6 март 2015 г. CEPT публикува своя доклад № 52 (8), в който се посочват евентуални алтернативни възможности за ползване на тези несдвоени ленти в наземния обхват 2 GHz с цел изпълнението на политиките от RSPP по отношение на PMSE и PPDR.
            
         
               (5)
            
            
               Както се посочва в докладите на CEPT, категориите преносими или мобилни безжични видеовръзки и безжични видеокамери, които могат да бъдат използвани за подготовка на програми и провеждане на специални събития (видео PMSE), могат да включват наред с останалото безжични видеокамери, като ръчни или монтирани по друг начин видеокамери с вградени или прикачени предаватели, захранващи блокове и антени за реализиране на качествено видеоизлъчване, заедно със звукови сигнали, на къси разстояния, в зрителното и извън зрителното поле; преносими видеовръзки чрез малки предаватели, за покритие на по-големи разстояния, обикновено до два километра, и мобилни видеовръзки, като например системи за предаване на видеосигнали с радиопредавател и приемници, монтирани във или върху мотоциклети, състезателни мотоциклети, велосипеди, автомобили, лодки, вертолети, дирижабли или други въздухоплавателни средства, с възможност единият от двата терминала за връзка или и двата да се използват в движение.
            
         
               (6)
            
            
               Използването на радиочестотната лента 2 010—2 025 MHz за видеовръзки и безжични видеокамери предоставя предимства в технически и икономически план, защото може да се използва със съседната радиочестотна лента 2 025—2 110 MHz, която се използва също за такива връзки и безжични видеокамери в редица държави членки и се определя в Препоръка 25-10 на ERC (9) като препоръчителен пренастройваем обхват. Тъй като в доклад № 52 на CEPT се потвърждава, че видео PMSE е възможно да работи в радиочестотната лента 2 010—2 025 MHz при същите технически условия като приложимите спрямо използването на PMSE в радиочестотната лента 2 025—2 110 MHz, това ще направи радиочестотния спектър достъпен за видеовръзки и безжични видеокамери в по-широк спектър — от 85 MHz до 100 MHz.
            
         
               (7)
            
            
               Макар в повечето държави членки радиочестотната лента 2 010—2 025 MHz да не е била разпределена или да не е била използвана от мобилните оператори в продължение на много години, в някои случаи радиочестотният спектър се използва от съществуващи услуги; това положение може да изисква гъвкав подход и национални правила, които да отчитат фактори, като местоположението, в което радиочестотният спектър се използва, както и техническите характеристики на използване на радиочестотния спектър за видео PMSE в радиочестотната лента 2 010—2 025 MHz както в съответната държава членка, така и в съседните държави членки.
            
         
               (8)
            
            
               Освен това радиочестотната лента 2 010—2 025 MHz за видео PMSE следва да е налична и да се използва на неизключителен принцип, така че държавите членки да могат да разрешават на национално ниво използването на този радиочестотен спектър за други видове приложения, като например гражданска защита и помощ при бедствия или временна видеовръзка от точка до точка, или промишлени видеокамери, доколкото тези приложения отговарят на техническите параметри, определени в настоящото решение.
            
         
               (9)
            
            
               Хармонизираните условия в целия Съюз биха спомогнали да се създаде ефективен общ пазар за тези приложения с икономии от мащаба, както и ползи за гражданите и промишлеността на Съюза, в съответствие с Директивата относно радионавигационното оборудване и далекосъобщителното крайно оборудване (Директива 1999/5/ЕО на Европейския парламент и на Съвета) (10) и Директивата за радиосъоръженията (Директива 2014/53/ЕС на Европейския парламент и на Съвета) (11).
            
         
               (10)
            
            
               За да се осигури ефективно използване на радиочестотната лента 2 010—2 025 MHz в дългосрочен план, държавите членки следва да наблюдават нейното използване и да докладват своите констатации на Комисията.
            
         
               (11)
            
            
               Мерките, предвидени в настоящото решение, са в съответствие със становището на Комитета по радиочестотния спектър,
            
         ПРИЕ НАСТОЯЩОТО РЕШЕНИЕ:
   Член 1
   Целта на настоящото решение е да се хармонизират техническите условия за наличност и ефикасно използване на радиочестотната лента 2 010—2 025 MHz за видео PMSE на неизключителен принцип.
   Член 2
   За целите на настоящото решение видео PMSE означава безжични видеовръзки, които могат да бъдат преносими или мобилни, и безжични видеокамери, използвани за подготовка на програми и провеждане на специални събития.
   Член 3
   Възможно най-скоро и не по-късно от шест месеца след датата, на която държавите членки са уведомени за настоящото решение, държавите членки определят и правят налична радиочестотната лента 2 010—2 025 MHz за видео PMSE, на неизключителен принцип, в съответствие с параметрите, определени в приложението.
   При радиосмущения към другите видове ползватели на спектъра или радиослужби, които имат право да използват радиочестотната лента 2 010—2 025 MHz към датата, от която поражда действие настоящото решение, държавите членки могат да ограничат използването на видео PMSE в съответната част от честотната лента в определени географски области в съответствие с приложението.
   Член 4
   Държавите членки наблюдават използването на радиочестотната лента 2 010—2 025 MHz и докладват своите констатации на Комисията, включително всяка информация за промяна или отнемане на права за използване, за да се позволи навременен преглед на настоящото решение, ако това е необходимо.
   Член 5
   Адресати на настоящото решение са държавите членки.
   
      Съставено в Брюксел на 8 март 2016 година.
      
         
            За Комисията
         
         Günther OETTINGER
         
            Член на Комисията
         
      
   
   
      (1)  ОВ L 108, 24.4.2002 г., стр. 1.
   
      (2)  Решение № 128/1999/ЕО на Европейския парламент и на Съвета от 14 декември 1998 г. относно координираното въвеждане на мобилна и безжична комуникационна система трето поколение (UMTS) в Общността (ОВ L 17, 22.1.1999 г., стр. 1).
   
      (3)  Решение за изпълнение 2012/688/ЕС на Комисията от 5 ноември 2012 г. относно хармонизирането на радиочестотните ленти 1 920—1 980 MHz и 2 110—2 170 MHz за наземни системи, позволяващи предоставяне на електронни съобщителни услуги в Съюза (ОВ L 307, 7.11.2012 г., стр. 84).
   
      (4)  Решение № 243/2012/ЕС на Европейския парламент и на Съвета от 14 март 2012 г. за създаване на многогодишна програма за политиката в областта на радиочестотния спектър (ОВ L 81, 21.3.2012 г., стр. 7).
   
      (5)  Мандат на СЕРТ, 15 декември 2011 г., RSCOM 11-59 final.
   
      (6)  Относно техническите условия за осигуряване на безпроблемно функциониране на безжичните видеокамери, доклад, одобрен от Комитета за електронни съобщения (ECC) на 8 ноември 2013 г.
   
      (7)  RSCOM12-17 rev 3, приет на 10 октомври 2012 г.
   
      (8)  Доклад № 52 на CEPT до Европейската комисия в отговор на предоставения от Комисията мандат „за извършване на проучвания относно хармонизираните технически условия за радиочестотните ленти 1 900—1 920 MHz и 2 010—2 025 MHz („несдвоените ленти в наземния обхват 2 GHz“) в ЕС“, доклад, одобрен на 6 март 2015 г. от ЕСС.
   
      (9)  Препоръка 25-10 на ERC за честотните обхвати за ползване на временни наземни аудио и видеовръзки за спомагателни услуги за производство на програми/спомагателни служби за радиоразпръскване (SAP/SAB) (включително електронното събиране на новини (ENG/OB).
   
      (10)  Директива 1999/5/ЕО на Европейския парламент и на Съвета от 9 март 1999 г. относно радионавигационното оборудване и далекосъобщителното крайно оборудване и взаимното признаване на тяхното съответствие (ОВ L 91, 7.4.1999 г., стр. 10).
   
      (11)  Директива 2014/53/ЕС на Европейския парламент и на Съвета от 16 април 2014 г. за хармонизирането на законодателствата на държавите членки във връзка с предоставянето на пазара на радиосъоръжения и за отмяна на Директива 1999/5/ЕО (ОВ L 153, 22.5.2014 г., стр. 62).
   
      ПРИЛОЖЕНИЕ
      
         ПАРАМЕТРИ, ПОСОЧЕНИ В ЧЛЕН 3
      
      За целите на настоящото приложение „e.i.r.p.“ означава еквивалентна изотропно излъчена мощност, която е произведението на мощността на входа на антената и коефициента на усилване на антената в дадена посока спрямо изотропна антена (абсолютно или изотропно усилване).
      
         e.i.r.p. на оборудване за видео PMSE
      
      
                  Вид връзка
               
               
                  e.i.r.p.
               
            
                  Безжична видеокамера
               
               
                  – 7 dBW
               
            
                  Преносима видеовръзка
               
               
                  16 dBW
               
            
                  Мобилна видеовръзка
               
               
                  10 dBW
               
            Достъпът до радиочестотния спектър може да е разрешен предимно по силата на национални правила. Тези национални правила може да се конфигурират така, че да се вземат предвид такива фактори, като местоположението, където се използва спектърът, както и техническите характеристики на използването на спектъра за видео PMSE или за съществуващи услуги.
      Държавите членки могат да променят граничните стойности на e.i.r.p. за видео PMSE, посочени в таблицата, ако националните обстоятелства в съответната държава членка и в съседните държави членки позволяват по-високи стойности, без това да се отразява отрицателно на съвместното и безпроблемно ползване на съществуващите услуги.